ⵚⴰⵍⵃ ⵍⴱⴰⵛⴰ

ⵚⴰⵍⵃ ⵍⴱⴰⵛⴰ ⴷ ⵢⴰⵏ ⵓⵎⴰⵔⵉⵔ ⴷ ⵢⴰⵏ ⵕⵕⴰⵢⵚ ⴷ ⵢⴰⵏ ⵓⵏⴹⴹⴰⵎ ⴰⵎⴰⵣⵉⵖ ⴰⵎⵖⵔⵉⴱⵉ, ⵉⵍⵓⵍ ⴳ ⵓⵙⵓⵏ ⵏ ⵉⴷ ⵓ ⴰⴳⵕⴹ ⴳ ⵓⵙⴳⴳⵯⴰⵙ 1965, ⴳ ⵢⵉⵎⵉⵙⵉ ⵏ ⵎⵓⴳⴰⴷⵓⵔ ⴳ ⵜⵇⴱⵉⵍⵜ ⵏ ⵉⵃⴰⵃⴰⵏ, ⵉⵙⵙⵏⵜⵉ ⵜⴰⵡⴰⴷⴰ ⵏⵏⵙ ⴳ ⵜⵥⵓⵕⵉ ⵏ ⵓⵎⴰⵔⴳ ⵙⴳ ⵓⵙⴳⴳⵯⴰⵙ 1996, ⵉⵎⵎⵜ ⴳ ⵡⴰⵢⵢⵓⵔ ⵏ ⵢⵓⵍⵢⵓⵣ ⴳ ⵓⵙⴳⴳⵯⴰⵙ 2025, ⵉⵜⵜⵢⴰⵡⵙⵙⴰⵏ ⵚⴰⵍⵃ ⵉⵙ ⴷⴰⵔⵙ ⵜⵍⵍⴰ ⵢⴰⵜ ⴳ ⵜⴰⵇⵇⴰⵢⵉⵏ ⵍⵍⵉ ⴰⴽⴽⵯ ⵓⵎⴰⵏⵉⵏ ⴳ ⵜⵎⵉⵣⴰⵔ ⵏ ⵉⵛⵍⵃⵉⵢⵏ, ⵉⴼⴽⴰ ⴽⵉⴳⴰⵏ ⵉ ⵓⵙⴰⵔⴰⴳ ⵏ ⵓⵎⴰⵔⴳ ⴰⵎⴰⵣⵉⵖ ⵙ ⵉⵙⵎⴰⴷⵏ ⵏⵏⵙ ⵙⵙⵓⵙⵎⵏⵉⵏ ⴰⵢⵍⵍⵉ ⵜ ⵢⵓⵊⵊⴰⵏ ⴰⴷ ⵢⴰⵡⵉ ⵢⴰⵏ ⵓⴷⵖⴰⵔ ⵉⵥⵍⵉⵏ ⴳ ⵜⵎⴽⵜⵉⵜ ⵏ ⵓⴳⴷⵓⴷ ⵏⵏⵙ, ⵉⴼⵍ ⴷ ⴳ ⵜⵉⵖⵔⴷⵉⵏ ⵏⵏⵙ ⵎⴰⴷ ⵉⵙⵙⵓⵔⴼⵏ 14 ⵏ ⵉⴷ ⵍⴰⵍⴱⵓⵎ.

ⴷ ⵀⴰⵜ ⵢⵓⵔⴰ ⴼⵍⵍⴰⵙ ⵓⵎⴰⵏⴰⴳ ⵉⵃⵉⵃⵉ "ⵃⴰⵙⴰⵏ ⵀⵎⵎⵓⵛ" ⵢⴰⵏ ⵓⴷⵍⵉⵙ ⵉⴼⴽⴰ ⴰⵙ ⵉⵙⵎ ⵏ "ⴰⴱⵔⵉⴷ ⵏ ⵜⵥⵓⵕⵉ ⴰⵏⴰⵡ: ⵚⴰⵍⵃ ⵍⴱⴰⵛⴰ" ⵉⵙⵙⵓⵙ ⴳⵉⵙ ⴰⴳⴹⵕⵓⵕ ⴼ ⵢⴰⵏ ⵎⵏⵏⴰⵡ ⵏ ⵡⵓⴷⵎⴰⵡⵏ ⵏ ⵓⵎⴰⵔⴳ ⵏ ⵚⴰⵍⵃ ⵍⴱⴰⵛⴰ ⴷ ⵍⵍⵉⴳ ⵉⴷⵍ ⵜⵉⵎⵙⴰⵍⵉⵏ ⵍⵍⵉ ⵣⴷⵉⵏⵉⵏ ⴷ ⵜⵡⵔⵏⴰⵏⵜ ⴷ ⵡⴰⵎⵓⵏ ⴰⵎⴰⵣⵉⵖ ⴷ ⵓⵏⵣⴳⵓⵎ ⵏⵏⵙ, ⵉⵙⴰⵡⵍ ⵓⵍⴰ ⴼ ⵜⵎⴰⴳⵉⵜ ⵜⴰⵎⴰⵣⵉⵖⵜ.

ⵜⵓⴷⵔⵜ ⵏⵏⵙ
ⵉⵕⵥⵎ ⵚⴰⵍⵃ ⴰⵍⵍⵏ ⵏⵏⵙ ⵜⵉⴽⵍⵉⵜ ⴰⴽⴽⵯ ⵉⵣⵡⵓⵔⵏ ⵖ ⵓⵙⴳⴳⵯⴰⵙ 1965  ⴳ ⵓⵙⵓⵏ ⵏ ⵉⴷ ⵏⵄⵓⵎ ⴳ ⵉⴷ ⵓ ⴳⵕⴹ ⴳ ⵜⵙⴳⴰ ⵏ ⵎⵓⴳⴰⴷⵓⵔ ⴳ ⵜⵇⴱⵉⵍⵜ ⵏ ⵉⵃⴰⵃⴰⵏ. ⴷ  ⵉⴽⴽⴰ ⵜ ⵉⵏⵏ ⴱⴰⴱⴰⵙ ⵍⵃⵙⵏ ⴱⵏ ⵕⵕⴰⵢⵙ ⵃⵎⴰⴷ ⵍⴱⴰⵛⴰ ⴰⴷ ⵉⴳⴰⵏ ⵕⵕⴰⵢⵚ ⵏ ⵜⵔⴰⴱⴱⵓⵜ ⵏ ⵓⵃⵡⴰⵛ ⵏ ⵉⵃⴰⵃⴰⵏ ⵖ ⵉⵙⴳⴳⵯⴰⵙⵏ ⵏ ⵜⵎⵔⴰⵡⵜ ⵜⵉⵙ ⵚⴹⵉⵚⵜ, ⵉⵜⵜⵢⴰⵡⵙⵙⴰⵏ ⵙ ⵓⵔⴽⴰⵣ ⵏⵏⵙ ⵉⴳⴰⵏ ⵡⴰⵥ ⵍⵍⵉⴳ ⴰⵔ ⵉⵜⵜⴳⴳⴰ ⴼ ⵉⴳⴳⵉ ⵏ ⵓⴳⴰⵢⵢⵓ ⵏⵏⵙ ⵢⴰⵏ ⵍⵎⵕⵊⵍ ⵉⵔⵖⴰⵏ ⵏ ⵡⴰⵎⴰⵏ ⴳ ⵉⴳⴳⵉ ⵏ ⵢⴰⵏ ⵓⵎⵙⵙⵏⴼⴰⴷ ⵏ ⵉⵏⴽⴰⵏ ⵏ ⵉⵜⵇⵇⵉ ⴳⵉⵙ ⵜⵉⵔⴳⵉⵏ. ⵉⴳⴰ ⵎⴰ ⵉⵜⵜⵢⴰⵡⴱⴷⴰⵔⵏ ⵉⵙ ⵜ ⵉⵏⵏ ⵉⴽⴽⴰ ⴱⴰⴱⴰⵙ ⵉⴳⴰ ⵡⴰⵍⵍⵉ ⵉⵜⵜⴰⵎⵥⵏ ⴰⵏⵢⴰ ⵉ ⵜⵔⴰⴱⴱⵓⵜ ⵙ ⵜⴰⵍⵍⵓⵏⵜ, ⵉⵎⵓⵏ ⴷⵉⴷⵙⵏ ⵅⴰⵍⵉⵙ ⵃⴰⵙⴰⵏ ⵍⴱⴰⵛⴰ ⵍⵍⵉ ⵉⴳⴰⵏ ⵢⴰⵏ ⵍⵄⵓⵡⵡⴰⴷ ⵉⵛⵕⵎⴹⵏ, ⵉⵎⵎⴰ ⵉⵏⵏⴰⵙ ⵜⴳⴰ ⴱⴰⵛⴰ ⵍⴱⴰⵛⴰ ⵓⵍⵜ ⵄⵎⴰⵕ.

ⵉⵣⵣⵔⵉ ⵚⴰⵍⵃ ⵜⵓⴷⵔⵜ ⵏ ⵎⵥⵥⵉ ⴳ ⵓⵙⵓⵏ, ⴳ ⵜⵎⴰⵣⵉⵔⵜ, ⵣⵓⵏ ⴷ ⵉⵏⴳⴳⵯⴰ ⵏⵏⵙ, ⵉⴽⴽⴰ ⵜ ⵉⵏⵏ ⴰⵔ ⵉⵜⵜⴰⵎⵥ ⵜⴰⵡⴰⵍⴰ ⴷ ⴰⵢⵜⵎⴰⵙ ⴼ ⵜⴰⵢⵙⵙⴰ ⵏ ⵡⵓⵍⵍⵉ ⵏ ⵜⴰⵡⵊⴰ ⵏⵏⵙ, ⴷ ⴰⵔ ⵉⵜⵜⴽⴽⴰ ⵜⵉⵎⵣⴳⵉⴷⴰ ⵍⵍⵉ ⵉⵍⵍⴰⵏ ⵜⴰⵎⴰ ⵏ ⵜⵣⴷⴷⵓⵖⵜ ⵏⵏⵙ, ⴰⵔ ⵉⴳⵯⵎⵎⵉ, ⴰⵔ ⵉⵃⵙⵙⵓ ⵎⴰ ⵎⵉ ⵢⵓⴼⴰ ⴳ ⵍⵉⵙⴼⴰⵔ ⵏ ⵕⴱⴱⵉ, ⴷⴰⵔ ⵡⴰⴳⴳⴰⴳ ⵙⵉⴷⵉ ⵄⵍⵉ ⵏ ⵉⴷ ⴱⵕⴰⵀⵉⵎ. ⵍⵍⵉⴳ ⵉⵍⴽⵎ ⴼ ⵜⵖⵔⵉ, ⵉⵎⵓⵏ ⴷ ⵉⵏⴳⴳⵯⴰ ⵏⵏⵙ ⵙ ⵜⵉⵏⵎⵍ ⵏ ⵜⵏⴱⴰⴹⵜ ⴷⴰ ⵉⵎⴳⴰⵍⴰⵏ ⴷ ⵜⴳⵎⵎⵉ ⵏⵏⵙ ⵙ ⵓⴳⴳⴰⵔ ⵏ 3 ⴽⵎ, ⴰⵔ ⵜ ⵉⴽⴽⴰⵜ ⵙ ⵓⴹⴰⵕ ⴽⵔⴰⵢⴳⴰⵜⵜ ⴰⵙⵙ, ⴰⵢⵍⵍⵉⴳ ⵢⵓⵎⵥ ⴰⵙⵍⴽⵉⵏ ⵏ ⵓⵍⵎⵎⵓⴷ ⵉⵣⵡⵓⵔⵏ, ⵎⵇⵇⴰⵔ ⵎⴽⴰⵏⵏ ⵓⵔ ⵊⵊⵉⵏ ⵉⴼⵍ ⵍⵉⵃⴹⴰⵕ ⴳ ⵜⵎⵣⴳⵉⴷⴰ ⵍⵍⵉ ⴷ ⵉⵜⵜⴽⴽⴰ ⵜⵉⴽⵍⵉⵜ ⴰⵔ ⵜⵉⴽⵍⵉⵜ.
ⵜⵓⴳⴳⵓⴳⵜ ⵏ ⵓⵙⵉⵏⴰⵏ ⵏ ⵓⵙⵎⵓⵜⵜⴳ ⵍⵍⵉ ⴷ ⵢⵓⵛⴽⴰⵏ ⴳ ⵎⵓⴳⴰⴷⵓ, ⵜⵓⵡⵉ ⵚⴰⵍⵃ ⴰⴷ ⵉⴼⵍ ⵜⴰⵣⵣⵉⴳⵉⵣⵜ ⵏⵏⵙ ⴳ ⵓⵍⵎⵎⵓⴷ ⴰⵜⵔⴰⵔ, ⵉⵣⵓⴳ ⵙ ⵓⵍⵎⵎⵓⴷ ⴰⵇⴱⵓⵕ, ⵉⴷⴷⴰ ⵉⵍⵎⵎⴰ ⵙ ⵓⵥⵕⵓ ⴳ ⵙⵓⵙ, ⵉⵍⵎⴷ ⴷⴷⵓ ⵓⴼⵓⵙ ⵏ ⵓⵎⵖⴰⵔ ⵍⵃⴰⵊⵊ ⵎⵓⵃⵎⵎⴰⴷ ⴰⵔⵙⵎⵓⴽ. ⵉⵖⵉ ⴷⴰⵖ ⵢⴰⵜ ⵜⴱⵔⴰⵜ ⵙⴳ ⵓⵎⵖⴰⵔ ⵏⵏⵙ ⴱⴰⵛ ⴰⴷ ⵉⵙⵍⵉ ⵢⴰⵜ ⵜⵉⵏⵎⵍ ⵢⴰⴹⵏⵉⵏ ⵍⵍⵉ ⴳ ⵔⴰⴷ ⵉⵙⵎⵙⴷ ⵜⴰⵡⵙⵙⵏⴰ ⵏⵏⵙ, ⴰⴷ ⵜⵜ ⵉⴳⴰⵏ ⴷ ⵜⵉⵏ ⵙⵉⴷⵉ ⴱⵉⴱⵉ ⴷⴰⵔ ⵙⵉⴷⵉ ⵄⵍⵉ ⴰⵎⴰⵄⵉ, ⵉⴼⵔⴰⵡⵙ ⴱⴰⵀⵔⴰ ⵙ ⵓⵏⵖⵎⵉⵙ ⴰⴷ, ⵢⵓⵊⵊⴰ ⵜⵜ ⴰⴷ ⵉⴷⵎⵔ ⴳ ⵓⵙⵉⴳⴳⵍ ⵏ ⵜⴰⵡⵙⵙⵏⴰ, ⵢⴰⴼ ⵢⴰⵜ ⵜⵡⵉⵣⵉ ⵉⴷⵓⵙⵏ ⵙⴳ ⴷⴰⵔ ⴱⴰⴱⴰⵙ ⴷ ⵉⴷ ⵅⴰⵍⵉⵙ, ⵍⵃⵙⵏ ⴷ ⵙⵄⵉⴷ ⴷ ⵍⵃⵓⵙⴰⵢⵏ, ⴰⴷ ⴷⴰⵔⵙ ⵢⵉⵍⵉ ⵢⴰⵏ ⵉⴷⴰ ⵢⴰⵜⵜⵓⵢⵏ ⴳ ⵢⵉⴳⵔ ⴰⴷ, ⵖⵉⵏⵏ ⴰ ⴳ ⵢⵓⴼⴰ ⵚⴰⵍⵃ ⴰⵙⵓⵏⴼⵓ ⵏⵏⵙ, ⴷ ⴰⵔ ⵏⵉⵜ ⵉⵜⵜⴰⵔⴰ ⴽⵔⴰ ⵏ ⵜⵎⴷⵢⴰⵣⵉⵏ ⵙ ⵓⵙⴰⴳⴳⵎ ⴰⴷ ⵉⵙⵙⵔⵡⵍ ⵉⵖⴼ ⵏⵏⵙ ⵉ ⵓⵣⵡⴰⴳ ⴷ ⵡⴰⵏⵢⴰ ⵉⵜⵜⵢⴰⵍⴰⵙⵏ ⵏ ⵜⵓⴷⵔⵜ ⵙ ⵓⵙⴰⵔⴰⴳ ⵉⴼⵍⵉⵏ ⵏ ⵜⵓⴷⵔⵜ ⴷⴰ ⵉⵔⴰ ⵡⵓⵍ ⵏⵏⵙ ⵏⵜⵜⴰⵏ.

ⵉⵖⵉⵎ ⵏ ⵚⴰⵍⵃ ⵍⴱⴰⵛⴰ ⴳ ⵙⵉⴷⵉ ⴱⵉⴱⵉ ⵓⵔ ⵔⴰⴷ ⵉⵖⵣⵣⵉⴼ, ⴰⴼⴰⴷ ⴰⴷ ⵉⵙⵎⴷ ⴰⵍⵎⵎⵓⴷ ⵏⵏⵙ, ⵉⵎⵛⴰⵡⴰⵕ ⴷ ⴱⴰⴱⴰⵙ, ⵢⵓⵡⵉ ⵜⵉⵖⴰⵡⵙⵉⵡⵉⵏ ⵏⵏⵙ ⵙ ⵜⵉⵏⵎⵍ ⵏ ⴰⵢⵜ ⵙⵄⵉⴷ, ⴳ ⵎⴰⵚⵚⵜⵜⴰⵙⴳⵉⵡⵉⵏ ⵏ ⵜⵣⵏⵉⵜ, ⵉⵙⵙⵃⴹⵕ ⵜ ⵜⵉⴽⵍⵉⵜ ⴰⴷ ⵓⵎⵖⴰⵔ ⵙⵉⴷⵉ ⵙⵄⵉⴷ ⵍⴱⵓⵛⵡⴰⵔⵉ ⵍⵍⵉ ⴱⴰⵀⵔⴰ ⵉⵙⵙⵏⵏ ⴳ ⵜⵏⴼⵓⵙⵜ ⵏ ⵍⴱⵓⵚⴰⵢⵕⵉ, ⵢⵉⵍⵉ ⴷⴰⵔⵙ ⴳ ⵜⵡⴰⴳⴳⴰⴳⵜ ⴷ ⵜⵊⵕⵕⵓⵎⵜ ⵢⴰⵏ ⵓⵎⵓⵔ ⵓⵔ ⵉⴷⵔⵓⵙⵏ, ⵉⵟⵟⴰⴼ ⵙⴳ ⴷⴰⵔⵙ ⵜⴰⵡⵙⵙⵏⴰ ⵏ ⵛⵛⵕⵄ, ⵣⵓⵏ ⴷ ⵜⵉⴼⵉⴹⵉⵜ ⵏ ⵓ ⵎⴰⵍⵉⴽ ⴷ ⵜⵉⵢⵢⴰⴹ.

ⵜⴰⵎⵎⴰⵔⴰ ⵏ ⵜⵓⴷⵔⵜ ⵜⵙⵖⵉ ⵉ ⵚⴰⵍⵃ ⴰⴷ ⵉⴼⴼⵓⵖ ⴰⴷ ⵉⵙⵉⴳⴳⵍ ⵢⴰⵏ ⵓⵙⴰⴷⵓⵔ ⵍⵍⵉ ⵔⴰⴷ ⴰⵙ ⵢⴰⵡⵙ ⴰⴷ ⵉⵙⵎⴰⴷ ⵜⵉⵖⵔⵉ ⵏⵏⵙ, ⵢⵓⵜ ⵜⴰⵎⵍⴷⴰ ⴳ ⵢⴰⵜ ⵜⵎⵣⴳⵉⴷⴰ ⴳ ⵢⵉⵎⵉⵙⵉ ⵏ ⵜⵔⵓⴷⴰⵏⵜ, ⴳ ⵜⵎⴰⵣⵉⵔⵜ ⵏ ⵉⵙⴰⴼⴼⵏ, ⴰⵔ ⴰⵙ ⵜⵜⵉⵏⵉⵏ "ⴰⵙⵉⴼ ⵏ ⴰⵢⵜ ⵀⴰⵕⵓⵏ" ⵉⴳⵉⵡⵔ ⴳⵉⵙ ⵎⴰ ⵢⵓⵜⵉⵏ ⵚⴹⵉⵚ ⵉⵢⵢⵉⵔⵏ, ⴰⵔ ⴳⵉⵙ ⵉⵜⵜⵥⴰⵍⵍⴰ ⵙ ⵎⴷⴷⵏ, ⵉⵙⵙⵃⴹⵕ ⵉ ⵡⴰⵛⵜⴰⵍ, ⴼⵔⵓⵏ ⴰⵙ ⴳ ⵜⵎⵔⴰⵔⵓⵜ ⵙ ⴽⵔⴰ ⵏ ⵜⵉⵔⴰⵎ ⴷ ⵢⴰⵏ ⵓⵏⵙⵓ ⵏ ⵉⵇⴰⵕⵉⴹⵏ ⴳ ⵓⵙⴳⴳⵯⴰⵙ ⵓⵔ ⴱⴰⵀⵔⴰ ⵉⴳⴳⵓⵜⵏ ⴷ ⵜⴼⴰⵙⴽⴰ ⵜⵍⵍⴰ ⴼ ⵓⵙⵎⵎⵉⴳⵍ ⵏⵏⵙⵏ. ⵉⵙ ⴽⴰ ⵎⴰⵢⴰⵏⵏ ⵓⵔ ⵜ ⵉⴳⵓⵎ, ⵉⴼⵜⴰ ⵙⵓⵍ ⴰⵔ ⵉⵙⵉⴳⴳⵉⵍ ⴽⵔⴰ ⵏ ⵜⴰⵡⵓⵔⵉ, ⵢⴰⴼ ⵢⴰⵜ ⴳ ⵓⴳⴰⴷⵉⵔ, ⴳ ⵢⴰⵜ ⵜⵍⵎⵅⴱⴰⵣⴰⵜ ⵖⵉⵏⵏ, ⵉⵙⵡⵓⵔⵉ ⴳⵉⵙ ⴳ ⵓⵥⵓⵥⴹ ⴰⴷ ⵙⵓⵍ ⵢⴰⴼ ⵎⴰ ⵜⵜ ⵢⵓⴼⵏ. ⵍⵍⵉⴳ ⵜⵜ ⵉⵙⴰⵍⴰ, ⵉⴽⴽⴰ ⵜ ⵉⵏⵏ ⴰⵔ ⵉⵏⵏⴰⵔ ⵜⴰⵎⵎⴰⵔⴰ ⵏ ⵜⵡⵓⵔⵉ ⵏⵏⵙ ⵙ ⵉⵔⵉⵔ ⵏ ⵎⴰ ⵢⴰⴷⵍⵍⵉ ⵉⵏⴹⵎ ⴳ ⵓⵎⴰⵔⴳ, ⵢⴰⵏ ⵡⴰⵙⵙ ⵉⵙⵙⴼⵍⴷ ⴰⵙ ⵢⴰⵏ ⵓⵔⴳⴰⵣ ⵉⵙⵎ ⴰⵙ "ⵃⵎⴰⴷ ⴱⵍⵄⵟⵕⵉ" ⵉⴹⵕ ⴳ ⵜⴰⵢⵔⵉ ⵏ ⵓⵎⴰⵔⴳ ⴰⵏⵏ. ⵉⵙⵇⵙⴰ ⵜ ⵎⴰⵏⵡⴰ ⴰⴷ ⵉⵏⴹⵎⵏ ⵉⴷ ⵡⴰⵏ ⵜⵉⴳⵓⵔⵉⵡⵉⵏ ⴰⵏⵏ ⵓⵔ ⵉⴼⵍⵉⵙ ⵉⵙ ⴷ ⵎⴰⴷ ⵉⴽⴽⴰⵏ ⵉⵎⵣⴳⴰⵏ ⵏⵏⵙ ⵓⵔ ⵉⴳⵉ ⴰⵎⵔ ⵡⵉⵏ ⵚⴰⵍⵃ ⵍⴱⴰⵛⴰ ⵙ ⵓⴳⴰⵢⵢⵓ ⵏⵏⵙ. ⵍⵍⵉⴳ ⵉⵙⵙⵏ ⵎⴰⵢⴰⵏⵏ, ⵉⵙⵙⴳⵔⴼ ⴰⵙ ⴰⴷ ⵉⴽⵛⵎ ⴰⵎⴰⴹⴰⵍ ⵏ ⵜⵥⵓⵕⵉ ⵏ ⵢⵉⵔⵉⵔ, ⴰⵛⴽⵓ ⴰⵢⵍⵍⵉ ⵉⵜⵜⴰⵔⴰ ⵢⵓⵜⵉ ⴱⴰⵀⵔⴰ ⴳ ⵓⵙⵡⵉⵔ ⴰⵢⵍⵍⵉ ⵉⵜⵜⵎⵓⵙⵙⵓⵏ ⴳ ⵓⴳⴰⴷⴰⵣ ⵏ ⵓⵎⴰⵔⴳ ⴰⵎⴰⵣⵉⵖ ⵏ ⵕⵕⵡⴰⵢⵙ ⵏ ⵍⵊⴷⵉⴷ ⴰⴽⵓⴷⴰⵏⵏ. ⴷ ⵖⵉⴷ ⴰ ⴳ ⵏⵉⵜ ⵜⵙⵙⵏⵜⵉ ⵜⵡⴰⴷⴰ ⵜⴰⵏⴰⵥⵓⵕⵜ ⵏ ⵓⵏⴰⵥⵓⵕ ⵚⴰⵍⵃ ⵍⴱⴰⵛⴰ ⵍⵍⵉ ⵓⵔ ⵊⵊⵓ ⵉⵙⵙⵏⵜⵍ ⵜⴰⵢⵔⵉ ⵏⵏⵙ ⵉ ⵕⵕⴰⵢⵚ ⵎⵇⵇⵓⵔⵏ ⵎⴱⴰⵕⴽ ⴰⵢⵙⴰⵔ ⴷ ⵢⵉⴹⵉⵚ ⵏⵏⵙ ⴼⵍⵍⴰⵙ. ⴷ ⵢⵓⵔⴰ ⵉ ⵜⵓⴳⴷⵜ ⵏ ⵉⵏⴰⵥⵓⵕⵏ ⵣⵓⵏ ⴷ: ⵓⴷⴰⴷⴰⵏ, ⵉⵜⵔⴰⵏ ⵏ ⴰⵢⵜ ⴱⴰⵄⵎⵔⴰⵏ (ⵏⵓⵊⵓⵎ ⴰⵢⵜ ⴱⴰⵄⵎⵕⴰⵏ), ⴷ ⵜⵓⴳⴷⵜ ⵏ ⵉⵏⴰⵥⵓⵕⵏ ⴷ ⵜⵔⵓⴱⴱⴰ ⴰⵔ ⵓⴽⴰⵏ ⵙⵓⵔ ⵜⵜⴰⵍⵙⵏ ⵉ ⵓⵎⴰⵔⴳ ⵏⵏⵙ ⴷ ⵜⵍⵖⴰⵜⵉⵏ ⵏⵏⵙ ⵙ ⵖⵉⵍⴰⴷ.

ⴳ ⵓⵣⴰⵣⵓ ⴰⵥⴰⵡⴰⵏ ⴷⴰⵜ ⴷ ⴹⴰⵕⵜ ⵏ ⵜⵙⵓⵙⵏⵜ ⵏⵏⵙ ⴳ 2004 ⴷⴰⵔⵙ ⵜⵓⴳⴷⵜ ⵏ ⵜⵉⵙⴼⵉⴼⵉⵏ, ⴷ ⵉⴷⵔⵓ ⴳ ⵜⵓⴳⴷⵜ ⵏ ⵉⵍⵎⵓⴳⴳⴰⵔⵏ ⴷ ⵉⵡⵉⵣⵏ.

ⵉⴳⴰ ⵢⴰⵏ ⵓⵏⴰⵥⵓⵕ ⴰⵎⴰⴷⴰⵏ ⵉⵄⵣⵣⴰ ⴱⴰⵀⵔⴰ ⴷⴰⵔ ⵓⴳⴷⵓⴷ ⵏⵏⵙ. ⵜⵜⵓⵢⵙⴽⴰⵔ ⵜ ⴳⵉⵙ ⵎⵏⵏⴰⵡ ⵏ ⵜⴽⴽⴰⵍ ⵙⴳ ⵉⵙⵡⵓⴷⴷⵓⵜⵏ ⵏⵏⴰ ⴳ ⵜ ⵉⵏⵏ ⵉⴽⴽⴰ ⴷⴰ ⴳⵉⵙⵏ ⵉⵙⵡⵓⵔⵉⵏ, ⴰⵢⴰⵏⵏ ⴰ ⵖⴼ ⵉⴷⴷⵔ ⴽⵔⴰ ⵏ ⵓⵙⵙⴰⵏ ⵜⴰⵙⵙⴰⵙⵉⵏ ⴳ ⵜⵙⴳⴰ ⵏ ⵉⴷⵔⵉⵎⵏ, ⵖⵉⵍⴰⴷ ⵉⴳⴰ ⵙⴳ ⵉⵜⵔⴰⵏ ⵏ ⵜⵥⵓⵕⵉ ⵏ ⵉⴼⴼⵓⵙ ⴷ ⴰⵣⵡⵍ ⴰⵎⵣⵡⴰⵔⵓ ⴳ ⵉⵍⵎⵓⴳⴳⴰⵔⵏ ⴷ ⵜⴼⵓⴳⵍⵉⵡⵉⵏ ⵜⴰⵎⴰ ⵏ ⵉⵏⵓⵥⴰⵕⵏ ⵢⴰⴹⵏⵉⵏ ⵣⵓⵏ ⴷ: ⵍⵃⵓⵙⴰⵢⵏ ⴰⵎⵕⵕⴰⴽⵛⵉ, ⵟⵟⴰⵍⴱ ⵍⵎⵥⵓⴹⵉ ⴷ ⵍⵃⵓⵙⴰⵢⵏ ⵟⵟⴰⵡⵙ ⴷ ⵡⵉⵢⵢⴰⴹ. 

 ⴰⵣⴰⵣⵓ ⴰⵥⴰⵡⴰⵏ 
ⵚⴰⵍⵃ ⵍⴱⴰⵛⴰ ⵉⴳⴰ ⵢⴰⵏ ⵓⵏⴰⵥⵓⵕ ⵉⴼⵍⵏ ⴰⵙⴳⵎⴹ ⵏⵏⵙ ⴳ ⵢⵉⴳⵔ ⵏ ⵜⵎⴷⵢⴰⵣⵜ ⵉⴼⵍ ⵜ ⵓⵍⴰ ⴳ ⵢⵉⴳⵔ ⵏ ⵓⵥⴰⵡⴰⵏ, ⵉⵍⵎⴷ ⵙⴳ ⵕⵕⵡⴰⵢⵙ ⵉⵎⵣⵡⵓⵔⴰ ⴰⵎ ⵎⴱⴰⵔⴽ ⴰⵢⵙⵙⴰⵔ, ⵉⴽⴽⴰ ⵜ ⵉⵏⵏ ⴰⵔ ⵉⵜⵜⵉⵔⵉⵔ ⵙ ⵢⴰⵏ ⵓⵙⵢⴰⴼⴰ ⴰⵏⵢⴰⵍⴽⴰⵎ ⵉ ⴽⵓ ⵎⴰⴷ ⴰⵙ ⵉⵙⴼⵍⴷⵏ, ⵙⵡⴰ ⴳ ⵜⵣⵍⴰⵜⵉⵏ ⵏ ⵜⴰⵢⵔⵉ, ⵉⵎⵉⵔⵙⵏ ⵏ ⵡⴰⵎⵓⵏ, ⵜⵓⴷⵔⵜ ⵜⴰⴽⵓⵢⴰⵙⵙⵜ ⴷ ⵉⵅⵓⴱⵏ ⵏ ⵜⵓⴷⵔⵜ. ⵉⵏⴰⵃⵢⴰ ⵕⵕⴰⵢⵙ ⵚⴰⵍⵃ ⵍⴱⴰⵛⴰ ⵅⴼ ⵉⵏⵓⵥⴰⵕⵏ ⵢⴰⴹⵏⵉⵏ  ⵙ ⵡⴰⵏⵢⴰ ⵉⵖⵓⴷⴰⵏ ⵉⵎⵓⵏⵏ ⴷ ⵉⵡⴰⵍⵉⵡⵏ ⵥⵥⴰⵢⵏⵉⵏ ⵙ ⵓⵏⴰⵎⴽ ⴷ ⵜⵓⵜⵍⴰⵢⵜ ⵉⵣⴷⵉⴳⵏ, ⴰⵢⴰⵏⵏ ⴰ ⵖⴼ ⵜ ⵉⵃⵎⵍ ⵓⴳⴷⵓⴷ ⵏⵏⵙ ⵍⵍⵉⴳ ⵉⵙⵎⵓⵏ ⵡⵉⵍⵍⵉ ⵃⵎⵍⵏ ⴰⵏⵢⴰ ⴷ ⵓⵀⵉⵢⵢⴰⴹ, ⴷ ⵡⵉⵍⵍⵉ ⵃⵎⵍⵏⵉⵏ ⵜⴰⵎⴷⵢⴰⵣⵜ ⴷ ⵉⵡⴰⵍⵉⵡⵏ ⵙ ⵓⵏⴰⵎⴽ. ⵉⵙⵙⵏⵜⵉ ⵓⵣⴰⵣⵓ ⵏⵏⵙ ⴳ ⵓⵙⴳⴳⵯⴰⵙ 1996 ⵙ ⵡⴰⴽⴰⵎ ⵏ ⵢⴰⵏ ⵓⵎⴷⴷⵓⴽⴽⵯⴰⵍ ⵏⵏⵙ ⵜⴳ ⵓⵍⴰ ⴰⵙⵏⵜⵉ ⵏ ⵜⴰⵢⵔⵉ ⵏ ⵉⵎⵙⴼⵍⵉⴷⵏ ⵏⵏⵙ ⵍⵍⵉ ⵓⵔ ⵃⵚⵉⵕⵏ ⴳ ⵜⵎⵏⴰⴹⵜ ⵍⵍⵉⴳ ⵉⵍⵓⵍ ⵎⴰⵛⴰ ⵜⴷⴷⴰ ⵙ ⵉⴼⴼⵓⵙ ⴰⴽⴽⵯ ⴷ ⵡⴰⵎⵓⵔ ⵏ ⵍⵎⵖⵔⵉⴱ ⵙⵍⴰⵡⵏ ⴰⴽⴽⵯ ⴹⴰⵕⵜ ⵏ 2004, ⵉⴳ ⴷⵖⵉ  ⵢⴰⵏ ⵓⵙⴰⵖⵓⵍ ⵏ ⵓⵎⴰⵔⴳ ⴷ ⵜⵥⵓⵕⵉ ⴷ ⵢⴰⵏ ⵓⵎⴷⵢⴰ ⴹⴼⴰⵕⵏ ⵜ ⵉⴷ ⵜⵓⴳⴷⵜ ⵏ ⵉⵏⵓⵥⴰⵕⵏ ⵉⵄⵔⵔⵉⵎⵏ ⴷ ⵜⵔⴰⴱⴱⵓⵜⵉⵏ. ⵎⵇⵇⴰⵔ ⵉⵍⴽⵎ ⵚⴰⵍⵃ ⵍⴱⴰⵛⴰ ⵜⴰⵎⵙⵓⵙⵏⵜ ⴰⵏⵏ ⵉⵖⴰⵎⴰ ⴱⴷⴷⴰ ⵢⴰⵏ ⵓⴼⴳⴰⵏ ⴳ ⵜⴳⴰⵎⴰⵜ ⵏⵏⵙ ⵡⴰⵔ ⵛⵉⴽⵉ, ⵉⵃⵎⵍ ⴰⴳⴷⵓⴷ ⵏⵏⵙ ⵃⵎⵍⵏ ⵜ ⵓⵍⴰ ⵏⵜⵜⵏⵉ.

ⵉⵙⴼⴼⵓⵖ ⴷ ⵚⴰⵍⵃ ⵍⴱⴰⵛⴰ ⵓⴳⴳⴰⵔ ⵏ 16 ⵏ ⵡⴰⵍⴱⵓⵎ ⴷ 4 ⵏ ⵜⵉⵙⴼⵉⴼⵉⵏ, ⴳⴰⵏ ⴰⵙⴰⵖⵓⵍ ⴷ ⵓⵖⵎⴰⵍⵓ ⵏ ⵜⵣⵍⵉⵜ ⵜⴰⵎⴰⵣⵉⵖⵜ ⵜⴰⵎⵜⵔⴰⵔⵜ ⴳ ⵡⴰⵏⴰⵡ ⵏ ⵜⵉⵕⵕⵓⵢⵙⴰ ⵏⵖ ⵜⵥⵓⵕⵉ ⵜⴰⵎⴰⵣⵉⵖⵜ ⵙ ⵓⵎⴰⵜⴰ.
ⵉⵎⵉⵔⵙⵏ ⵉⵏⴰⵎⵓⵔⵏ ⴷ ⵜⴰⵙⵇⵙⴰⵢⵜ ⵜⴰⵎⴰⵣⵉⵖⵜ
ⵉⴳⴰ ⵓⵏⴰⵥⵓⵕ ⵚⴰⵍⵃ ⵍⴱⴰⵛⴰ ⵢⴰⵏ ⵓⵎⴷⵢⴰⵣ ⵉⵜⵜⵢⵓⵙⵙⴰⵏⵏ ⵙ ⵉⵡⴰⵍⵉⵡⵏ ⵏⵏⵙ ⴷ ⵜⵎⴷⵢⴰⵣⵉⵏ ⵅⴼ ⵜⴰⵢⵔⵉ ⴷ ⵓⵖⴷⵊⴰⵊ, ⵎⴰⵛⴰ ⵎⵇⵇⴰⵔ ⵎⴽⴰⵏⵏ, ⴰⵏⴰⵥⵓⵕ ⴰⴷ ⵓⵔ ⵉⵜⵜⵓ ⵉⵎⵉⵔⵙⵏ ⵍⵍⵉ ⵉⵣⴷⵉⵏ ⵙ ⵓⴼⴳⴰⵏ ⴰⵎⴰⵣⵉⵖ ⴳ ⵜⵙⴳⴰ ⵏ ⵜⴷⵎⵙⴰ ⵓⵍⴰ ⵜⴰⵙⵇⵙⴰⵢⵜ ⵜⴰⵎⴰⵣⵉⵖⵜ, ⵍⵍⵉⴳ ⵉⵙⴰⵡⵍ ⴽⵉⴳⴰⵏ ⵅⴼ ⵜⴰⵎⵓⵏⵜ ⵏ ⵉⵎⴰⵣⵉⵖⵏ ⴷ ⵉⴼⴽⴰ ⵓⵍⴰ ⵉⵙⵇⵙⵉⵜⵏ ⵉ ⵓⵡⴰⵏⴽ ⵅⴼ ⵉⵣⵔⴼⴰⵏ ⵏ ⵜⵓⵜⵍⴰⵢⵜ ⴷ ⵜⴷⵍⵙⴰ ⴳ ⵜⵙⴼⵉⴼⵉⵏ ⵏⵏⵙ.thumb|ⵜⴰⴽⵕⴹⴰ ⵏ ⵜⴳⵎⴰⵎⵜ ⴳ ⵢⴰⵜ ⵜⵎⴰⴷⴷⴰⵙⵜ ⵜⴰⵎⵏⵣⴰⵖⵜ ⵅⴼ ⵜⵏⵣⵔⵓⴼⵜ ⵜⴰⵎⵖⵔⵉⴱⵉⵜ ⵏ ⵚⴰⵍⵃ ⵍⴱⴰⵛⴰ
ⴳ ⵜⵙⴳⴰ ⵢⴰⴹⵏⵉⵏ ⵉⵙⴰⵡⵍ ⵓⵍⴰ ⵅⴼ ⵉⵎⵉⵔⵙⵏ ⵉⵏⴰⵎⵓⵔⵏ ⴰⵎ ⵓⵙⵙⵎⵖⵔ ⵏ ⵓⴳⵍⵍⵉⴷ ⵏ ⵍⵎⵖⵔⵉⴱ, ⵜⴰⵎⵓⴽⵔⵉⵙⵜ ⵏ ⵜⴰⵏⵣⵔⵓⴼⵜ ⵜⴰⵎⵖⵔⵉⴱⵉⵜ ⵍⵍⵉ ⵉⴳⴰ ⵢⴰⵏ ⵙⴳ ⵉⵎⵏⵣⴰⵖⵏ ⴼⵍⵍⴰⵙ ⴷ ⵉⵙⵓⵔⵙⵏ ⵉⵏⴰⵎⵓⵔⵏ.

 ⵜⴰⵏⵏⴰⵢⵜ ⵅⴼ ⵜⴰⵢⵔⵉ 
ⵉⵏⵏⴰ ⵚⴰⵍⵃ ⴳ ⵢⴰⵜ ⵜⵎⴷⵢⴰⵣⵜ ⵏⵏⵙ:  

 ⵜⴰⴷⵉⵙⴽⵓⴳⵕⴰⴼⵜ 
 ⵉⴳⵉⴳⵉⵍ
 ⵎⴰⴷ ⵉⴳⴰ ⵉⵢⵉ ⵜⵏⵏⵉⵜ ⵚⴱⵕ
 ⵍⵄⴰⵕ ⴰ ⵉⵎⴷⴷⵓⴽⴽⴰⵍ ⵉⵏⵓ
 ⵊⵊⵓⵄ ⵉⵏⵓ ⵖ ⵓⵃⵍⵉⴳ ⵉⵏⵓ
 ⴰⴷ ⴽ ⵓⵔ ⵉⵙⵙⴼⵕⵃ ⵛⵛⴱⴰⴱ ⴰⵜⵉ ⴰⵄⴽⴽⴰⵣ ⴰ ⴼ ⵔⴰⴷ ⵜⴽⵏⵓⵜ
 ⴰⵔ ⵉⵜⵜⵉⵍⵉ ⵢⴰⵏ ⵡⴰⵙⵙ
 ⵓⵍ ⵉⵏⵓ ⵜⴳⵉⵜ ⵉⴳⵣⵎⴰⵏ
 ⵢⴰⵕⴱⴱⵉ ⵙⵙⴰⵍⴰⵎⴰ / ⴰ ⵕⴱⴱⵉ ⵙⵙⴰⵍⴰⵎⴰ
 ⵕⵡⴰⵃ ⴰ ⵡⴰ ⴷⴰⵔ ⵍⵇⵇⴰⴹⵉ ⵙ ⵜⵉⴽⵉⵡⵉⵏ
 ⴰⵊⵊ ⵡⴰⵏⵏⴰ ⵉⵙⴰⵡⴰⵍⵏ
 ⵉⵏⵉ ⴰⵙ ⵜ
 ⵓⵔ ⵉⵜⵜⵢⴰⵎⴰⵕ ⴰ ⴰⵢⵢⵉⵙ
 ⵜⵙⵜⴰⵀⵍⵍⴰⵎ ⴷⴰⵔⵉ
 ⵉⵍⵍⴰ ⵎⴰ ⴷⴰⵔ ⵖⴰⵔ ⵉⵛⵔⵎⵉ
 ⴰ ⵡⴰ ⴰⵡⵉ ⵏⵏ ⴷⴰⵔⵉ ⵅⵜⵜⴰ
 ⵓⵔ ⴳⵉⴳⵉ ⵎⴰ ⵖ ⴰⵔ ⵜⵜⵉⵍⵉⵜ ⴰ ⵍⵀⵎⵎ ⵓⵔ ⴽ ⵔⵉⵖ

ⵉⵙⴰⵖⵓⵍⵏ